**СТАНОВИЩЕ**

**ЗА ДИСЕРТАЦИОНЕН ТРУД**

**от проф. д-р Маргарита Христова Колева, ЮЗУ „Неофит Рилски“**

За присъждане на образователна и научна степен „доктор“

Област на висше образование 1. Педагогически науки

Професионално направление 1.2 Педагогика (Предучилищна педагогика)

Катедра „Предучилищна и медийна педагогика“

ФНОИ, СУ„Св. Климент Охридски“.

***ТЕМА: Изграждане на положително отношение към математиката при 5-7-годишни деца със и без лека интелектуална недостатъчност***

представен за официална защита от ЙОАННА ЕВТИМИОС СТАТОПУЛУ

докторант, редовна форма на обучение,

професионално направление 1.2. Педагогика (Предучилищна педагогика) с обучение на английски език

Научен ръководител: доц. д-р Розалина Енгелс-Критидис

**Параметри на дисертационния труд**

Дисертационният труд, представен за официална защита от докторант Йоанна Евтимиос Статопулу е обсъден на катедрен съвет на катедра „Предучилищна и медийна педагогика” при Факултета по науки за образованието и изкуствата на СУ „Св. Климент Охридски”. Трудът е в обем от 278 стандартни страници, от които 39 страници библиография и 7 страници приложения и включва увод, пет глави, заключение, препоръки, приноси. В текста са включени 6 таблици, 83 графики и 5 схеми. Библиографията съдържа 447 заглавия на английски език и 2 на немски език.

В организационен и съдържателен план трудът предлага добра съразмерност, свързаност и логика на научното изследване. Първа и втора глави са теоретични и разкриват основни акценти от изследваната проблематика. Следващите три глави представят параметрите на дисертационното изследване - методология на изследването, образователна програма за насърчаване изграждането на положително отношение към математиката в предучилищна и начална училищна възраст при деца с типично развитие и деца с лека интелектуална недостатъчност, анализ на резултатите от изследването. Приемам дисертационния труд на докторант Йоанна Евтимиос Статопулу за цялостно, авторско научно изследване с теоретична и практическа значимост.

**Актуалност на проблема на дисертационния труд**

 Детето, както и неговото детство са уникални и непредсказуеми, а е важно околната среда да е в съответствие с детското многообразие. На този фон е и коментарът на Х. Плакроуз, 1992 „Някои петгодишни деца идват в училище доста напреднали в четенето и с известни познания за числата. Други не могат да правят нищо. На едни езиковото ниво е такова, каквото би трябвало да очакваме от седемгодишните, а при други е толкова елементарно, че всяко общуване е трудно, ако не и невъзможно. Някои деца, без да са имали домашно влияние, изведнъж откриват, че притежават определен художествен талант – други, че са родени лидери с големи организаторски способности – **трети, че числата са толкова интересни, та всеки учебен ден без математика за тях е празен, без никакво предизвикателство”.** Сигурно подобно „откритие“ е провокирало докторантката да потърси, изследва и операционализира възможностите за стимулиране позитивното отношение към математиката на 5-7-годишни деца с типично развитие или деца с лека интелектуална недостатъчност.

Актуалността на проблема „позитивно отношение към математиката“ се обуславя от няколко обстоятелства:

* Приложните аспекти на математическите знания и влиянието им, особено при деца с лека интелектуална недостатъчност в процеса на ориентацията им в околния свят;
* Ролята на математическите знания за развитие на редица психични процеси – внимание, въображение, памет, логическо мислене и пр.на децата, независимо от равнището им на развитие;
* Ролята на математическото знание за овладяване от децата на компетенции с различна характеристика - технологични, комуникативни, умения за учене, инициативност и предприемачество, което е особено важно за децата с лека интелектуална недостатъчност;
* Ролята на отношението, което включва когнитивни, емоционални и поведенчески компоненти и провокира обработването на нова информация, ефективно учене, преноса на знания и умения за разрешаване на нови проблеми, емоции и ценностна ориентация на всички деца, независимо от развитието им и пр.

**Извод:** Дисертационният труд на докторант Йоанна Евтимиос Статопулу предлага на вниманието ни актуален и дисертабилен проблем, със значение за педагогическата теория и практика.

**Постановка и съдържание на дисертационния труд:**

Научната разработка на Йоанна Евтимиос Статопулу, със своята програмна ориентация, съдържание и организация има визията на цялостно научно изследване и отговаря на изискванията за научен труд. Поставила си за цел да оцени влиянието на домашната среда и тази в детската градина или началното училище като фактори за развитие на позитивно отношение към математиката при деца с нормално развитие и деца с лека интелектуална недостатъчност, докторантката съвсем основателно насочва към въпросите: Може ли дете с лека интелектуална недостатъчност в предучилищна и начална училищна възраст да бъде насърчено по подходящ начин към развитие на положително отношение към математиката? Има ли някакъв вид педагогическо взаимодействие и въздействие, което да включва математиката в ежедневието на едно дете у дома и което ще помогне за развитието на положителното отношение към нея? В смисъла на тези въпроси в първа глава докторантката правилно акцентира върху научните изследвания, представящи възможностите за провокиране на положителни нагласи и отношение към придобиването на нови знания и умения от децата, като отчита ролята на семейството, детската градина и училището за стимулиране на този интелектуален процес.

 Всъщност именно комплекса от влияния в най-висока степен мотивира детето за участие в познавателния процес, за преодоляване на трудности и постигане на успех, въпреки проблемите, съпътстващи ученето, особено при децата с лека умствена недостатъчност.

В контекста на постигане целта на изследването е и теоретичното проучване във втора глава на разработката, разчетена върху констатации и анализ, свързани с спецификата на математиката и овладяването на математически знания в предучилищна и училищна възраст, както и върху особеностите при овладяване на математически знания и умения от деца с лека интелектуална недостатъчност. Направени са сериозни препратки към семейството, детската градина и началното училище, като фактори със значение за опознаване от детето на математическата действителност и за формиране на положително отношение към нея. Синтезирано, в тази част от дисертационния труд авторката открива няколко значими тенденции, като:

* ранната компетентност по математика е от решаващо значение за представянето по математика в началното училище;
* учебната среда е особено важна за появата на позитивно отношение към математиката и е необходимо да се осъществи преход от традиционната образователна система, където учителят преподава знания към система, където ученето е активно и конструктивно;
* в новата образователна среда учителят трябва да работи като фасилитатор или медиатор, който насърчава ученето чрез предоставяне на възможности и интересни занимания за учащите, а ученикът поема отговорността за изграждане на своя опит от наличните знания.
* необходима е превенция на трудностите при обучението по математика и осигуряване на максимална помощ, особено при децата с лека интелектуална недостатъчност за да се усвоят знанията по най - ефективен начин и това да помогне за преодоляване на безпокойството и притесненията на децата по отношение на успехите им в процеса на обучение и пр.

Във трета глава се представя програмната ориентация на изследването - научен апарат, методика на изследването, организация и контингент за изследване - деца, родители, ученици. Прецизно е представен графикът на изследователската процедура –на първия етап се осигуряват конкретни данни относно отношението към обучението по математика ( лично интервю за родители и оценка на нагласата към математиката);

вторият етап предлага „Образователна програма за насърчаване изграждането на положително отношение към математиката в предучилищна и начална училищна възраст при деца с нормално развитие и с лека интелектуална недостатъчност”; на

третия етап се осъществяват контролни изследвания, а на четвъртия –допълнителни измервания и оценка на резултатите; петият етап включва статистическата обработка на данните от изследванията. В резултат – констатиращото изследване, като конструкция и реализация осигурява обективност на получените данни и позволява на докторантката да констатира различните аспекти на влияние и проблемни сфери, свързани с обучението по математика на детето в норма и детето с лека интелектуална недостатъчност. Всички количествени данни са надлежно визуализирани.

Интересна и със значение за педагогическата практика е оригиналната, авторска „Образователна програма за насърчаване изграждането на положително отношение към математиката в предучилищна и начална училищна възраст при деца с нормално развитие и с лека интелектуална недостатъчност”. Чрез нея докторант Йоанна Евтимиос Статопулу решава няколко съществени задачи - разширяване възможностите на учителите в предучилищния сектор и началното училище за преподаване на математика чрез създаване на подходяща учебна среда; използване на ефективни средства, индивидуален подход и групови дейности с цел преодоляване на отрицателно или неутрално отношение към математиката в учащите със и без интелектуална недостатъчност; предоставяне на семействата на децата на доказана и изпитана програма за насърчаване в дейностите, свързани с математиката и пр. Решаването на посочените и редица други задачи в процеса на експерименталната работа доказано рефлектира върху отношението на децата, включително и тези с лека интелектуална недостатъчност към обучението по математика. В този смисъл, както и на основание прецизната научна обосновка на дисертационния труд и постигнатите резултати от приложението на авторската програма „Образователна програма за насърчаване изграждането на положително отношение към математиката в предучилищна и начална училищна възраст при деца с нормално развитие и с лека интелектуална недостатъчност“ може да се констатира, че целта и задачите на изследването са решени, а издигнатите научни предположения доказани. В допълнение – внимание заслужават направените от докторантката **препоръки** за педагогическата практика и семействата, което разкрива равнището на нейната компетентност и разбирането за приложният характер на осъщественото изследване.

**Относно приносите**

 На основание концептуалната ориентация на дисертационния труд - теоретични акценти, методология на изследване, емпирични изследвания и апробирана на авторска програма „Образователна програма за насърчаване изграждането на положително отношение към математиката в предучилищна и начална училищна възраст при деца с нормално развитие и с лека интелектуална недостатъчност“ и получените резултати се оформя извода, че дисертационният труд на докторант Йоанна Евтимиос Статопулу е разработка със значим принос за усъвършенстване процеса на обучение по математика в предучилищна и начална училищна възраст и най-вече за обучението на децата с лека интелектуална недостатъчност**.**

**Приемам приносите, изведените в автореферата и дисертационния труд.**

Приложеният към документите на докторант Йоанна Статопулу **автореферат** отговаря на изискванията и коректно отразява всички основни компоненти на дисертационния труд.

**Публикационната активност** на докторантката включва 5 научни публикации по темата на дисертационния труд, което по същество е в смисъла на изискванията за придобиване на образователната и научна степен "доктор“.

В заключение като давам висока оценка на представения за становище дисертационен труд на тема „Изграждане на положително отношение към математиката при 5-7-годишни деца със и без лека интелектуална недостатъчност“ предлагам на научното жури да присъди образователната и научна степен „Доктор“ в област на висше образование 1. Педагогически науки, професионално направление 1.2 Педагогика (Предучилищна и медийна педагогика) на Йоанна Евтимиос Статопулу.

 Автор на становището:

ПРОФ.Д-Р МАРГАРИТА КОЛЕВА